b'\n_START_ARTICLE_\nBrada\xc4\x8d (riba)\n_START_SECTION_\nOpis\n_START_PARAGRAPH_\nSlovensko in latinsko ime te ribe ponazorujeta njen videz. Zna\xc4\x8dilna za brada\xc4\x8de sta namre\xc4\x8d dva dolga mesnata priveska, ki izgledata kot brada, na spodnji \xc4\x8deljusti. Brada\xc4\x8d je manj\xc5\xa1a riba, ki lahko v redkih primerih zraste tudi do pol metra, \xc4\x8deprav je obi\xc4\x8dajna velikost te ribe med 15 in 20 centimetrov. Po hrbtu je brada\xc4\x8d rde\xc4\x8derjave barve, po boku pa ima rjavo progo. Trebuh je bele barve, po njem pa se vle\xc4\x8dejo zlate proge, ki po smrti ribe zblede. Telo je pokrito z velikimi luskami. Obstajata dve vrsti brada\xc4\x8dev, obe pa sta v Jadranu dokaj raz\xc5\xa1irjeni. Poznamo vrsti Mullus barbatus barbatus (Linnaeus, 1758) in Mullus barbatus ponticus (Essipov, 1927). Obe se prehranjujeta z drobnimi talnimi \xc5\xbeivalicami, ki jih i\xc5\xa1\xc4\x8deta z\xc2\xa0\xc2\xbbbrado\xc2\xab.\n_START_SECTION_\nHabitat in raz\xc5\xa1irjenost\n_START_PARAGRAPH_\nBrada\xc4\x8d \xc5\xbeivi na morskem dnu do srednjih globin, raz\xc5\xa1irjen pa je v \xc4\x8crnem Morju, Azovskem morju, Jadranu, pa tudi v drugih morjih Sredozemlja. Brada\xc4\x8di se zadr\xc5\xbeujejo v jatah in jih lovijo predvsem z mre\xc5\xbeami vle\xc4\x8dnicami._NEWLINE_Brada\xc4\x8d spada med prvorazredne ribe, kot posebno specialiteto pa so ga cenili \xc5\xbee v anti\xc4\x8dnem Rimu. Njegovo meso je belo in ima izrazit vonj po jodu, kar nekatere ljudi odbija. Najve\xc4\x8d ga pripravljajo pe\xc4\x8denega na \xc5\xbearu, pogosto pa ga dodajajo tudi v brodet. Manj\xc5\xa1e primerke pogosto pripravijo tudi ocvrte.'